شناسنامه روستایی استان اردبیلین قیدیاتچیسی حتی بونو بیلمیر کی، «اسکی» و «ائسکی» آیری-آیری سؤزلردیر. او حتی بونو نظره آلمیر کی، «ائسکی» سؤزونون ایدمان تئرمینی کیمی اردبیلده استفاده ائدیلمه‌سی 50 ایللیک تاریخه مالک دئییلدیر. بونا گؤره ده اونو بیر نؤع اویدورما فانتاستیکادان باشقا قیمتلندیرمک اولماز. داود کیانی ایسه «اسکی» سؤزونون دوزگون معناسینی یازسا دا «شه‌هر» سؤزو ایله اصلا ماراقلانمیر و داها دوغروسو ماراقلانماق ایسته‌میر. رحیم اسدالهی‌یه گلدیکده ایسه، او، اسکی سؤزونون معناسینی قدیملیگینی وورغولایاراق یازدیقدان سونرا کندین شه‌هر آدینی داشیماقدان تعجب‌لندیگینی گیزله‌ده بیلمیر. لاکین سونراکی سطیرلرده اونو اساسلاندیرماغا چالیشیر. بو یئرسیز چالیشما ایسه اونو اویدورما فیکیرلره یووارلادیر. اونون گویا انوشیروان طرفیندن سالیندیغی قناعتینه گلمه‌لی اولور. مسئله بونونلا دا بیتمیر و ائتنونیم اولان «اوسکو» سؤزو ایله اسکی سؤزو آراسیندا صنعی علاقه یارادیر.